**Ministru kabineta noteikumu projekta**

**“Grozījumi Ministru kabineta 2020.gada 9.jūnija noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020.gada 9.jūnija noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – noteikumu projekts) mērķis ir atļaut klātienē īstenot starptautiskās izglītības programmu apguvi vienas klases ietvaros ne vairāk kā 15 izglītojamiem grupā, atļaut papildu mācību pasākumu norisi klātienē un ārtelpās, kā arī precizēt atsevišķu normu par nometņu rīkošanu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots, pamatojoties uz Epidemioloģiskās drošības likuma 11.pantu un 3.panta pirmās daļas 8.punktu un Covid-19 infekcijas izplatības pārvaldības likuma 6.6pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Lai gan Latvijā esošās starptautiskās skolas (Britu vidusskolā Latvijā, Žila Verna Rīgas Franču skolā, Rīgas Starptautiskajā skolā, Latvijas Starptautiskajā skolā, Rīgas Vācu skolā un Starptautiskajā vidusskolā “Ekziperī”) jau šobrīd spētu organizēt epidemioloģiski drošu mācību procesa norisi klātienē iekštelpās, jo šīm skolām ir plašas telpas, izbūvētas atbilstošas ventilācijas sistēmas, bērnu nokļūšana līdz skolai un atpakaļ nepalielina nekontrolētu cilvēku plūsmu (bērnu nokļūšana notiek ar vecāku privātu auto vai skolas autobusu), pastāv liels vakcinēto pedagogu īpatsvars (~80%), tomēr šo skolu atrašanās vieta (Rīga un Pierīga) faktiski liegusi tām iespēju iekļūt “drošajās” pašvaldībās, savukārt, spēkā esošie ierobežojumi – nepieļauj mācību procesa norisi klātienē iekštelpās.  Ņemot vērā minēto, starptautisko skolu darbības specifiku (mācību gads atšķirībā no Latvijas vispārējās izglītības iestādēm ilgst līdz pat 22.jūnijam, un nākamais mācību gads sākas no 16. augusta) un valstī kopumā plānotos atvieglojumus vakcinētajām personām, noteikumu projekts paredz atļaut starptautiskās izglītības programmas apguvi klātienē, vienlaikus nosakot ierobežojumu gan grupas, gan izglītojamo skaitam (vienas klases ne vairāk 15 izglītojamiem) un pienākumu nodrošināt valstī noteikto epidemioloģisko drošības prasību ievēršanu, tostarp mutes un deguna aizsega lietošanu un distancēšanos. Noteikumu projekts paredz, ka mācību procesa laikā nodrošina atbilstošu ventilāciju, lai nepieļautu CO2 koncentrāciju gaisā virs 1000 ppm, vai regulāri vēdina telpas ik pēc 45 minūtēm vismaz 15 minūtes. Mācību procesu īsteno, veicot izglītojamo un izglītības iestādē nodarbināto iknedēļas testēšanu. Covid-19 testu var neveikt noteikumu Nr.360 38.27punkta ievaddaļā minētās personas.  2. Ņemot vērā, ka virkne nometņu tiek organizētas publiskā infrastruktūrā vai arī tiek nomāta privātā infrastruktūra, tad uzlabojoties epidemioloģiskai situācijai praktiski ir iespējams noteikt drošības protokolu vairāku grupu vienlaicīgai uzturēšanās nometnes teritorijā, tādejādi salāgojot pieprasījumu nometņu norises aptverei, ieguldītos resursus un izmaksas nometņu organizēšanā un epidemioloģiskās drošības prasības. Vadlīnijas piesardzības pasākumiem bērnu nometņu organizētājiem tiks papildinātas ar noteiktajiem nosacījumiem, kad ēkās ar vairākiem stāviem, atsevišķās ēkās vai ēkā ar vairākām ieejām, tiek organizētas vairāku grupu uzturēšanās.  3. Katru gadu pēc mācību gada noslēguma izglītojamiem, kuriem tas ir nepieciešams, izglītības iestāde organizē papildu mācību pasākumus (tostarp arī pēcpārbaudījumus) mācību rezultātu iegūšanai vai uzlabošanai, lai izglītojamo būtu iespējams pārcelt nākamajā klasē saskaņā ar Ministru kabineta 2015.gada 13.oktobra noteikumiem Nr.591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” (turpmāk – noteikumi Nr.591). Noteikumu Nr.591 35.3.apakšpunkts paredz, ka papildu mācību pasākumu ilgums nepārsniedz divas nedēļas. Vienlaikus ar noteikumu Nr.360 32.723.apakšpunktu minētais mācību pasākumu ilgums ir pagarināts līdz trīs nedēļām, vienlaikus uzsverot to piemērošanas iespējamību arī attiecībā uz 10. un 11.klasi.  Kopš 2020.gada rudens 7.-12.klasēm noteiktas attālinātās mācības, un kopš 2021.gada sākuma – arī 1.-6.klasēm. Lai gan kopš 2021.gada 22.februāra atļauts īstenot klātienes mācības atbilstoši drošo pašvaldību principam, tomēr objektīvu apstākļu dēļ tas nav bijis iespējams, piemēram, valstspilsētu izglītības iestādēs, kurās atrodas skaitliski lielākā izglītības iestāžu daļa. Saskaņā ar Izglītības un zinātnes ministrijas rīcībā esošo informāciju, 2020./2021.mācību gadā papildu mācību pasākumus (tostarp arī pēcpārbaudījumus) plānots noteikt lielākoties tieši 7.-12.klašu izglītojamiem. No minētā ir iespējams secināt saistību ar šīm klasēm noteikto ilgstošo attālināto mācību procesu. Ievērojot minēto, ir būtiski papildu mācību pasākumu (tostarp pēcpārbaudījumu) norisi organizēt tieši klātienē iekštelpās vai ārtelpās, lai izglītojamam būtu iespējams saņemt nepieciešamo atbalstu mācību satura apguvei ar nepastarpinātu pedagoga klātbūtni. Vienlaikus jāņem vērā, ka ne visām izglītības iestādēm ir iespējams veiksmīgi īstenot šādu pieeju ārtelpās, jo to objektīvi nepieļauj izglītības iestādes teritorija (piemēram, valstspilsētu izglītības iestādēs). Tādējādi ir būtiski atļaut grupās ar noteiktu izglītojamo skaitu šim procesam – papildu mācību pasākumiem (tostarp pēcpārbaudījumiem) – norisināties arī iekštelpās. Ievērojot minēto, noteikumu projekts paredz, ka papildu mācību pasākumus klātienē var organizēt ne vairāk kā 10 izglītojamiem grupā, lietojot mutes un deguna aizsegus un ievērojot divu metru distanci, kā arī ievērojot citas noteikumos Nr.360 noteiktās epidemioloģiskās drošības prasības. Papildu mācību pasākumus klātienē īsteno, veicot to norisē iesaistīto izglītības iestādē nodarbināto un izglītojamo iknedēļas testēšanu. Izglītojamo testēšanu neveic, ja izglītojamo skaits grupā papildu mācību pasākumu norisē ir ne vairāk kā pieci. Covid-19 testu var neveikt šo noteikumu 38.27punkta ievaddaļā minētās personas. Papildu mācību pasākumus ārtelpās var organizēt ne vairāk kā 20 izglītojamiem grupā, nodrošinot divu metru distanci.  Lai gan katru gadu papildu mācību pasākumi vienlaikus var tikt īstenoti dažādu klašu izglītojamiem, šobrīd spēkā esošie ierobežojumi to nepieļauj. Jāņem vērā, ka lielā izglītojamo skaita dēļ nebūs iespējams visās izglītības iestādēs papildu mācību pasākumus īstenot arī individuāli (tostarp saistībā ar pedagogu noslodzi un atalgojumu), tāpēc ir svarīgi atļaut papildu mācību pasākumus organizēt tādām izglītojamo grupām, kurās izglītojamie ir arī no vairākām klasēm. Nosakot iespēju papildu mācību pasākumus īstenot iekštelpās, izglītības iestādei jānodrošina, ka starp izglītojamiem ir iespējams ievērot divu metru distanci, visiem klātesošajiem ir jālieto mutes un deguna aizsegi, kā arī jāievēro citas noteikumos Nr. 360 noteiktās epidemioloģiskās drošības prasības, kā arī jāveic izglītojamo un nodarbināto iknedēļas testēšanu. Šādā veidā maksimāli pieļaujamais izglītojamo skaits grupā iekštelpās būtu 10; ja izglītojamo skaits grupā nepārsniedz piecus, tad izglītojamo testēšana nav jāveic. Savukārt ārtelpās šādās grupās pieļaujamais izglītojamo skaits būtu 20, tostarp ievērojot to, ka ārtelpās Covid-19 infekcijas izplatība ir ievērojami mazāka, bet vienlaikus ir nepieciešams ievērot divu metru distanci. Turklāt vēršama uzmanība, ka noteikumu Nr. 360 14.1 punktā ir noteikts, ka ir atļauta arī privāta pulcēšanās līdz 20 personām ārtelpās.  Noteikumu projekts neierobežo izglītības iestādes un pedagogu tiesības, izvērtējot katra izglītojamā spējas un ņemot vērā vajadzības, papildu mācību pasākumus (tostarp pēcpārbaudījumus) organizēt attālināti vai individuālu konsultāciju veidā.  4. Noteikumu projektā ietverta norma, ar kuru iepriekš minētais regulējums par starptautisko izglītības programmu īstenošanu klātienē un papildu mācību pasākumu īstenošanu tiek terminēts līdz 2021. gada 31. augustam. Attiecībā uz jauno 2021./2022. mācību gadu regulējums par izglītības jomu tiks pārskatīts un nepieciešamības gadījumā pilnveidots. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes, to izglītojamie, viņu vecāki, pedagogi, dibinātāji; nometņu organizatori un dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības iestādes un to dibinātāji, nometņu organizatori. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav |

Izglītības un zinātnes ministre A. Muižniece

Vizē:

Valsts sekretārs J. Volberts

Rudzīte 67047807

[ance.rudzite@izm.gov.lv](mailto:ance.rudzite@izm.gov.lv)

Lejiņa 67216500

[liga.lejina@visc.gov.lv](mailto:liga.lejina@visc.gov.lv)